EUROPA-KOMMISSIONEN Bruxelles, den 28.9.2022 COM(2022) 497 final 2022/0305(NLE) Forslag til RÅDETS AFGØRELSE om den holdning, der skal indtages på Den Europæiske Unions vegne i Det Internationale Sukkerråd til Kongeriget Saudi-Arabiens tiltrædelse af den internationale sukkeroverenskomst af 1992



BEGRUNDELSE 1.Forslagets genstand Dette forslag vedrører en afgørelse om fastlæggelse af den holdning, der skal indtages på Unionens vegne i Det Internationale Sukkerråd i forbindelse med den planlagte vedtagelse af en afgørelse om Kongeriget Saudi-Arabiens tiltrædelse af den internationale sukkeroverenskomst af 1992. 2.Baggrund for forslaget 2.1.Den internationale sukkeroverenskomst af 1992 Den internationale sukkeroverenskomst af 1992 ("overenskomsten") har til formål at sikre et øget internationalt samarbejde vedrørende forhold af betydning for verdensmarkedssituationen for sukker og andre forhold med tilknytning hertil, at tilvejebringe et forum for mellemstatslige drøftelser om sukker og om mulighederne for at forbedre den globale sukkerøkonomi, at lette samhandelen ved at indsamle og tilvejebringe oplysninger om verdensmarkedet for sukker og andre sødemidler og at tilskynde til en øget efterspørgsel efter sukker, navnlig til andre anvendelsesformål end de traditionelle. Overenskomsten trådte i kraft den 1. januar 1993. Den Europæiske Union er part i overenskomsten. 2.2.Den Internationale Sukkerorganisation Den Internationale Sukkerorganisation ("ISO"), som varetager administrationen af overenskomsten, er en mellemstatslig organisation, der er hjemmehørende i London, og som søger at opfylde de mål, der er fastsat i artikel 1 i overenskomsten. ISO har i øjeblikket har 87 medlemmer, bl.a. mange af verdens største sukkerproducenter samt importører. Ud over Unionen er bl.a. Brasilien, Indien, Thailand og Australien medlemmer. Det land, der senest har sluttet sig til ISO, er Det Forenede Kongerige, der blev medlem den 1. januar 2021. De 87 medlemmer i ISO har et samlet antal stemmer på 2 000. I henhold til artikel 8 i overenskomsten varetager eller drager Det Internationale Sukkerråd omsorg for udførelsen af alle funktioner, som er nødvendige for gennemførelsen af overenskomstens bestemmelser. På samlingerne i Det Internationale Sukkerråd er Unionen repræsenteret af Kommissionen i henhold til artikel 17 i TEU. Medlemsstaterne kan også deltage i Det Internationale Sukkerråds samlinger. 2.3.Den retsakt, der skal vedtages af Det Internationale Sukkerråd Efter Kongeriget Saudi-Arabiens formelle ansøgning af 15. december 2021 om tiltrædelse af overenskomsten forventes det, at Det Internationale Sukkerråd på en af dets kommende samlinger eller inden for rammerne af en procedure med henblik på Det Internationale Sukkerråds vedtagelse af afgørelser ved udveksling af korrespondance vedtager en afgørelse vedrørende Kongeriget Saudi-Arabiens tiltrædelse. Formålet med den påtænkte retsakt er at fastlægge Unionens holdning til betingelserne for Kongeriget Saudi-Arabiens tiltrædelse af overenskomsten i henhold til overenskomstens artikel 41. I henhold til overenskomstens artikel 41 er denne åben for tiltrædelse af regeringer i alle stater på betingelser, som Det Internationale Sukkerråd finder passende. Såfremt et medlem tiltræder overenskomsten efter dens ikrafttræden, træffer Det Internationale Sukkerråd i henhold til overenskomstens artikel 25, stk. 4, afgørelse om det antal stemmer, der skal tildeles det pågældende medlem, hvis det tiltrædende medlem ikke er anført i bilaget til overenskomsten. Når det tiltrædende medlem har accepteret det antal stemmer, som det har fået tildelt af Det Internationale Sukkerråd, foretages der en ny beregning af de bestående medlemmers stemmetal, således at det samlede antal stemmer fortsat er 2 000. På grundlag af den nuværende stemmefordeling skal der tildeles 31 stemmer til Kongeriget Saudi-Arabien. Når Kongeriget Saudi-Arabien bliver medlem af overenskomsten, vil de stemmer, der er tildelt Den Europæiske Union i overensstemmelse med artikel 25 i den internationale sukkeroverenskomst fra 1992, blive reduceret. Derfor vil Den Europæiske Unions finansielle bidrag blive nedsat tilsvarende for de kommende regnskabsår, hvor Kongeriget Saudi-Arabien er medlem af overenskomsten. 3.Den holdning, der skal indtages på Unionens vegne Unionen har altid været et aktivt medlem af ISO og har støttet udvidelsen af organisationen. Selv om Kongeriget Saudi-Arabien ikke er en sukkerproducent, er landet en ret vigtig aktør på verdensplan på grund af dets betydelige import af sukker gennem årene og en vigtig handelspartner for EU inden for landbrugs- og fødevarer, herunder sukker.

Formålet med dette forslag er at fastlægge den holdning til Kongeriget Saudi-Arabiens tiltrædelse af overenskomsten, som skal Unionen skal indtage på en kommende samling i Det Internationale Sukkerråd. Unionen vil støtte Kongeriget Saudi-Arabiens tiltrædelse og sikre, at det antal stemmer, der skal tildeles Kongeriget Saudi-Arabien, beregnes i overensstemmelse med overenskomstens artikel 25, stk. 4. 4.Retsgrundlag 4.1.Proceduremæssigt retsgrundlag 4.1.1.Principper I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen". Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver". 4.1.2.Princippernes anvendelse på det foreliggende tilfælde Det Internationale Sukkerråd er et organ, der er nedsat ved en overenskomst, nemlig den internationale sukkeroverenskomst af 1992. Det Internationale Sukkerråds påtænkte retsakt fører til en udvidelse af medlemskabet af den internationale sukkeroverenskomst af 1992. Den påtænkte retsakt fra Det Internationale Sukkerråd har retsvirkninger, fordi den fastsætter betingelserne for en sådan tiltrædelse, navnlig fordi den vil have indvirkning på beslutningstagningsbalancen i Det Internationale Sukkerråd, hvor beslutninger og henstillinger i princippet vedtages ved konsensus. Hvis der ikke opnås konsensus, vedtages beslutninger og henstillinger med simpelt flertal, medmindre der i henhold til overenskomsten kræves kvalificeret flertal, og de er bindende for medlemmerne som fastsat i overenskomstens artikel 13. Medlemmernes respektive finansielle bidrag påvirkes også af udvidelsen af medlemskabet af den internationale sukkeroverenskomst af 1992. Unionens holdning skal derfor fastlægges. Den påtænkte retsakt supplerer eller ændrer ikke den institutionelle ramme for overenskomsten. Det proceduremæssige retsgrundlag for den foreslåede afgørelse er derfor artikel 218, stk. 9, i TEUF. 4.2.Materielt retsgrundlag 4.2.1.Principper Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element. 4.2.2.Princippernes anvendelse på det foreliggende tilfælde Den påtænkte retsakts primære formål og indhold vedrører den fælles handelspolitik. Det materielle retsgrundlag for den foreslåede afgørelse er derfor artikel 207 i TEUF. 4.3.Konklusion Retsgrundlaget for den foreslåede afgørelse bør være artikel 207 i TEUF sammenholdt med artikel 218, stk. 9, i TEUF. 2022/0305 (NLE)